Verdagte dood gevind ná deurbraak in Hennenman-plaasmoordEddie Hills en sy vriendin Marizanè du Plessis. Foto: Facebook Een van die vier verdagtes wat in hegtenis geneem is in verband met die plaasmoord in Hennenman in die Vrystaat, is dood in ’n polisiesel aangetref. Pieter Hills (56) is op teregstellingswyse doodgeskiet en sy seun, Eddie (26), is in die nek geskiet nadat hulle in hul plaashuis aangeval is. Vier verdagtes is Vrydagaand in Phomolong in hegtenis geneem nadat speurders van die Hennenman-polisie en lede van die misdaadvoorkomingseenheid om die beurt gewerk het om ’n deurbraak in die saak te maak. Brig. Motantsi Makhele, polisiewoordvoerder, het gesê een van die verdagtes, ’n 47-jarige man, is Saterdag in die vroeë oggendure opgehang in sy sel gevind. Hy is op die toneel dood verklaar. Die ander drie verdagtes, almal in hul 30’s, sal binnekort in die Hennenman-landdroshof verskyn op aanklagte van moord en huisroof. Eddie word tans in die Milpark-hospitaal in Johannesburg behandel nadat hy gister van ’n hospitaal in Welkom oorgeplaas is. Eddie het glo op die aanval afgekom toe hy by die huis op hul plaas Zwartpan aangekom het. Pieter is op die toneel dood verklaar nadat hy op teregstellingswyse geskiet is. ŉ Werker van die gesin het Vrydag omstreeks 05:00 op die pa en seun in die plaashuis afgekom nadat die boer se vrou, Antoinette, haar gebel en gevra het om ondersoek in te stel. Sy was nie tuis ten tyde van die aanval nie en kon hulle nie in die hande kry nie waarna sy die werker genader het. Die werker het met familie van die slagoffers kontak gemaak waarna die polisie na die plaas ontbied is. Daar word vermoed dat een of twee vuurwapens in die aanval gesteel is. Dit is minstens die derde plaasmoord in net meer as ŉ maand in dié provinsie.